П Р А В И Л Н И К
ЗА ОРГАНИЗАЦИЯТА И ДЕЙНОСТТА
НА ОБЩИНСКИ СЪВЕТ, НЕГОВИТЕ КОМИСИИ И ВЗАИМОДЕЙСТВИЕТО МУ С ОБЩИНСКА АДМИНИСТРАЦИЯ НА ОБЩИНА КИРКОВО

М А Н Д А Т  2023 – 2027 ГОДИНА
Глава първа.
ОБЩИ ПОЛОЖЕНИЯ
Чл. 1. Този Правилник урежда организацията и дейността на Общински съвет Кирково, неговите комисии, отношенията му с общинската администрация на Община Кирково.

Чл. 2. Общинският съвет е орган на местното самоуправление, избран от населението в Общината при условия и ред, определени от закона.

Чл. 3. (1) Общинският съвет изпълнява функциите по чл.21 от ЗМСМА и решава въпроси от местно значение, които не са от изключителна компетентност на други органи и не съставляват изпълнителна дейност.

(2) В изпълнение на своите правомощия общинският съвет приема правилници, наредби, инструкции, решения, декларации и обръщения.

Чл. 4. В своята дейност общинският съвет се ръководи от следните общи принципи: законност; самостоятелност по отношение на държавните органи при вземане на решения;  гарантиране и закрила интересите на жителите на Общината; публичност при вземане на решенията и тяхното изпълнение.

Чл. 5. Общинският съвет заседава в заседателната зала на Общинска администрация  с.Кирково, ул. „Дружба” № 1, освен когато реши да заседава на друго място.
Глава втора.
КОНСТИТУИРАНЕ НА ОБЩИНСКИ СЪВЕТ

Чл. 6. (1) Общинският съвет се свиква на първо заседание от Областния управител в 14-дневен срок от обявяването на резултатите от изборите.

(2) Преди началото на първото заседание, новоизбраните общински съветници полагат предвидената в чл. 32, ал.1 от Закона за местното самоуправление и местната администрация (ЗМСМА) клетва, устно, което се удостоверява с подписване на клетвени листове. Клетвата се полага в присъствието на граждани на общината, на Областния управител или на негов представител и на Председателя или член на общинската избирателна комисия. Когато общински съветник е възпрепятстван да присъства при полагането на клетва, той полага клетва преди началото на следващото заседание на общинския съвет.

(3) Първото заседание на новоизбрания общински съвет се открива и ръководи от най-възрастния общински съветник. На първото заседание на общинския съвет се избира Председател на съвета.

Чл. 7. (1) Общинският съвет избира председател с тайно гласуване.

(2) За произвеждането на тайното гласуване се избира комисия.

(3) Всеки общински съветник може да издига кандидатура за председател на Общинския съвет.

Чл. 8. (1) Изборът на председател се извършва с интегрална бюлетина, върху която са изписани имената на съответните кандидати.

(2) Гласуването става с отбелязване на вот пред имената на съответния кандидат.

(3) Зачертани и ръчно изписани бюлетини, празни пликове, бюлетини без отбелязвания на вот и с повече от едно отбелязвания, се смятат за недействителни гласове.

(4) За избран се смята кандидатът, получил повече от половината от гласовете на общия брой съветници.

(5) Ако при първото гласуване никой от кандидатите не получи необходимото мнозинство, изборът се повтаря в същия ден, като в него участват двамата кандидати, получили най-много гласове. В този случай за избран се смята този, който е получил повече от половината от гласовете на общия брой съветници. Ако и при повторното гласуване нито един от кандидатите не бъде избран, процедурата по избора започва отначало.

Глава трета.
ОБЩИНСКИ СЪВЕТ
Чл. 9. (1) Общинският съвет:

1. създава постоянни и временни комисии и избира техните членове.

2. одобрява общата численост и структура на общинската администрация в общината и кметствата по предложение на кмета на общината.

3. избира и освобождава председателя на Общинския съвет.

4. определя размера на трудовите възнаграждения на кметовете в рамките на действащата нормативна уредба и средствата за работна заплата на персонала от общинския бюджет по предложение на кмета на Общината.

5. приема и изменя годишния бюджет на общината, включително и показателите по чл.45, ал.1, т.2 от Закона за публичните финанси за районите, кметствата и населените места с кметски наместници, с изключение на тези, които са определени като второстепенни разпоредители с бюджет по реда на чл.11. ал. 10 от Закона за публичните финанси, осъществява контрол и приема отчета за изпълнението му;
6. определя размера на местните такси.

7. приема решения за придобиване, управление и  разпореждане с общинско имущество и определя конкретните правомощия на кмета на общината и кметовете на кметства.

8. приема решения за създаване, преобразуване и прекратяване на търговски дружества с общинско имущество и избира представителите на Общината в техните органи.

9. приема решения за ползване на банкови кредити, за предоставяне на безлихвени заеми, както и решения за поемане на общински дълг чрез сключване на договори за заем или емитиране на общински ценни книжа и за издаване на общински гаранции при условия и по ред, определени със закон.

10. приема решения за създаване и одобряване на устройствени планове и техни изменения за територията на общината или за части от нея при условията и по реда на Закона за устройство на територията.

11. приема стратегии, прогнози, програми и планове за развитие на общината, които отразяват и европейските политики за развитие на местните общности.

12. определя изискванията за дейността на физическите и юридически лица на територията на общината, които произтичат от екологичните, историческите, социалните и други особености на населените места, както и от състоянието на инженерната и социалната инфраструктура.

13. приема решения за създаване и за прекратяване на общински фондации и за управлението на дарено имущество.

14. приема решения за участие на общината в сдружения на местни власти в страната и в чужбина, както и в други юридически лица с нестопанска цел и определя представители на общината.

15. създава кметства при условия и по ред, определени със закон;

16. прави предложения за административно-териториални промени, засягащи територията и границите на общината.

17. приема решения за именуване и преименуване на улици, площади, паркове, инженерни съоръжения, вилни зони, курорти и курортни местности и други обекти с общинско значение.

18. обсъжда и приема решения по предложения на кметове на кметства и кметски наместници по въпроси от своята компетентност.

19. приема решения за провеждане на референдуми и общи събрания на населението по въпроси от своята компетентност.

20. одобрява символ и печат на общината.

21. удостоява с почетно гражданство български и чуждестранни граждани.

22. решава и други въпроси от местно значение, които не са от изключителната компетентност на други органи, включително за обявяване на определен ден за празничен и неприсъствен, на територията на общината, кметството или населеното място по предложение на кмета на общината, след съгласуване с Областния управител.

23. упражнява текущ и последващ контрол върху изпълнение на приетите от него актове.

(2) Решенията на общинския съвет се вземат с явно гласуване с мнозинство повече от половината от присъстващите съветници. Съветът може да реши гласуването да бъде и тайно.

(3) Решенията по ал. 1, т. 1, 2, 3, 5, 6, 7, 8, 9, 15, 16 и 19 и по чл. 10, ал. 3 се вземат с мнозинство повече от половината от общия брой на общинските съветници. Решенията са приети с мнозинство повече от половината от общия брой на съветниците, когато броят на гласувалите „ЗА“ общински съветници е по – голям от останалата част от общия брой на общинските съветници. 
(4) Решенията по ал. 1, т. 5, 6, 7, 8, 9, 13 и 14 се приемат с поименно гласуване, което се отразява в протокола от заседанието.

Чл. 10. (1) Общинския съвет може да избира обществен посредник.

(2) Общественият посредник съдейства за спазване правата и законните интереси на гражданите пред органите на местното самоуправление и местната администрация.

(3) Организацията и дейността на обществения посредник се уреждат с правилник, приет от общинския съвет.

(4) Общественият посредник се избира и освобождава с мнозинство 2/3 от общия брой на общинските съветници.

Чл. 11. (1) Актовете на общинския съвет се изпращат на кмета на общината и на областния управител в 7-дневен срок от приемането им.

(2) Актовете на общински съвет се разгласяват на населението на общината в срока по ал.1 чрез интернет страницата на общината и по друг подходящ начин. Оспорването, спирането, отмяната или потвърждаването на оспорваните актове на общински съвет се разгласяват по същия ред. Актовете на общински съвет се обнародват в „Държавен вестник”, когато това е предвидено със закон.
(3) Кметът на общината определя подходящо помещение в сградата на Общината, където се съхраняват копия от актовете на общинския съвет от последните десет години на хартиен носител и се осигурява достъп на желаещите граждани да ги четат на място в рамките на осем часовото работно време във всеки работен ден. На всеки гражданин, желаещ да получи копие от даден акт на общинския съвет, се осигурява възможност за това срещу заплащане.
Чл. 12. Общинският съвет продължава да изпълнява своите функции до конституиране на новоизбрания общински съвет. Когато съдът е спрял изпълнението на решението на общинската избирателна комисия за резултатите от изборите за общински съветници или е обявил изборния резултат за недействителен, срокът на пълномощията на общинския съвет, чийто мандат е изтекъл, се възобновява до полагането на клетвата от новоизбрания общински съвет.
Глава четвърта.
РЪКОВОДСТВО

Чл. 13. Председателят на общинския съвет:

1. свиква съвета на заседания.

2. ръководи подготовката на заседанията на съвета.

3. ръководи заседанията на съвета.

4. координира работата на постоянните комисии.

5. подпомага съветниците в тяхната дейност.

6. подготвя проект за дневен ред на заседанията, съобразно плана на общинския съвет и внесените предложения.

7. съобщава на общинския съвет постъпилите предложения.

8. осигурява реда в заседателната зала.

9. удостоверява с подписа си достоверността на приетите от общинския съвет актове.

10. удостоверява с подписа си верността на протоколите от заседанията на общинския съвет, след като те са проверени от него.

11. разпределя проектите за разработване на нормативни документи от местно значение, както и другите предложения, внесени в общински съвет, между постоянните комисии според тяхната компетентност.

12. осигурява необходимите условия за дейността на съветниците и на комисиите.

13. представлява съвета пред външни лица и организации.

14. поддържа връзките на съвета с политическите партии, обществени организации и движения, както и с други органи на местното самоуправление в страната и в чужбина.

15. следи за спазването на този правилник.

16. заедно с ръководството на групите съветници определя местата на съветниците, кметовете, кметските наместници и гражданите в заседателната зала.
Чл. 14. (1) Общинският съвет определя основно месечно възнаграждение на Председателя на Общинския съвет,  в размер до 90 % от основната заплата на кмета на общината.
(2) Общинският съвет упълномощава кмета на общината да подписва всички промени свързани с възнаграждението на председателя, произтичащи от промени в нормативните документи.
(3) Председателят на общинския съвет има всички права по трудово правоотношение освен тези, които противоречат или са несъвместими с неговото правно положение.
(4) Председателят на общинския съвет има право на:

1. обществено осигуряване и допълнително социално осигуряване при условията и по реда на Кодекса за социално осигуряване и на здравно осигуряване, при условията и по реда на Закона за здравното осигуряване.
2. отпуски и обезщетение за неизползван платен годишен отпуск, на допълнителни трудови възнаграждения и други плащания при условията и по реда на Кодекса на труда.

Чл. 15. (1) Председателят на общинския съвет може да свиква, председателите на постоянните комисии и на групите общински съветници или упълномощени техни представители за консултации по програмата и дневния ред на общинския съвет и по други въпроси от неговата дейност.

(2) Председателят на общинския съвет може да свиква периодично председателите на постоянните комисии за обсъждане на изпълнението на програмата и на работата по постъпилите проекти за решения и други актове.

Чл. 16. (1). При отсъствие на Председателя на Общински съвет и при обсъждане на дейността му, заседанието на Съвета се председателства от избран съветник или от зам. председател, ако има избран такъв.
(2) При обсъждане дейността на председателя или при откриване на процедура за предсрочно прекратяване на пълномощията му, заседанието се води от избран съветник или от зам. председател, ако има избран такъв.

Чл. 17. (1) Правомощията на председателя на общинския съвет се прекратяват предсрочно:

1. по негово искане – чрез писмено депозирана оставка в деловодството на общинския съвет.

2. при трайна невъзможност или системно неизпълнение на задълженията си като председател за повече от три месеца.

3. с влизане в сила на акт, с който е установен конфликт на интереси по Закона за противодействие на корупцията.
(2) В случаите по ал.1, т.1 и т.3 прекратяването на пълномощията се приема без да се обсъжда и гласува. В случая по ал.1, т.1 прекратяването поражда действие от обявяване на изявлението пред общинския съвет, а по ал.1, т.3 – от влизане в сила на съответния акт.
(3) При мотивирано писмено искане за предсрочно прекратяване пълномощията на председателя на общинския съвет по смисъла на ал.1, т.2, направено от най-малко една трета от всички общински съветници, се свиква нарочно заседание на общинския съвет не по-късно от 14 дни след постъпването му. Заседанието се ръководи от избран от  общинския съвет съветник, за когото са гласували повече от половината от присъстващите общински съветници.  Гласуването е тайно и искането се смята за прието, ако за него са гласували повече от половината от общия брой на общинските съветници.
(4) До три месеца не може да се иска предсрочно прекратяване на пълномощията на председателя  на общинския съвет.
(5) При предсрочно прекратяване на пълномощията на председателя избор за нов председател се произвежда на същото заседание или не по-късно от следващото заседание.

.
Глава пета.
ОБЩИНСКИ СЪВЕТНИК
Чл. 18. (1) Пълномощията на общинския съветник възникват от деня на полагане на клетва по чл.32, ал.1 от Закона за местното самоуправление и местната администрация.

(2) Полагането на клетвата се удостоверява с подписването на клетвен лист.

(3) Общинските съветници продължават да изпълняват своите функции до полагане на клетвата от новоизбраните общински съветници.

(4) Пълномощията на общинския съветник се прекратяват предсрочно:

1. при поставяне под запрещение;

2. когато след избирането му е осъден с влязла в сила присъда на лишаване от свобода за умишлено престъпление от общ характер или на лишаване от право да заема държавна длъжност. 
3. при подаване на оставка чрез председателя на общинския съвет до общинската избирателна комисия;
4. при избирането му за народен представител, министър, областен управител или кмет, при назначаването му за заместник-министър, заместник областен управител, заместник-кмет, кметски намесник или на щатна длъжност в съответната общинска администрация;
5. когато, без да е уведомил писмено председателя на общинския съвет за неучастието си в заседанието на съвета по уважителни причини - служебна ангажираност, отсъствие от страната, заболяване и други, не участва в три поредни или в общо пет заседания на общинския съвет през годината;
6. при трайна фактическа невъзможност да изпълнява задълженията си поради заболяване за повече от 6 месеца ;
7. при извършване на административно-териториални промени, водещи до промяна на постоянния му адрес извън територията на общината;
8. при извършване на административно-териториални промени, водещи до закриване на общината;
9. при избирането или при назначаването му за член на управителен, надзорен или контролен съвет, съвет на директорите, контрольор, управител, прокурист, търговски пълномощник, синдик или ликвидатор на търговски дружества с общинско участие или директор на общинско предприятие по Закона за общинската собственост, както и при заемането на длъжност като общински съветник или подобна длъжност в друга държава - членка на Европейския съюз;
10. при неизпълнение на задължението по чл. 34, ал. 6 от Закона за местното самоуправление и местната администрация;
11. при влизане в сила на акт, с който е установен конфликт на интереси по Закона за противодействие на корупцията.
12. при установяване на неизбираемост;
13. при смърт.
(5) Обстоятелствата по ал. 4 се установяват служебно от общинската администрация относно съдимостта на лицата и със съответните други с документи издадени от компетентните органи, които се изпращат на общинската избирателна комисия в тридневен срок от издаването им. В случаите по ал. 4, т. 3 в тридневен срок от подаването на оставката председателят на общинският съвет я изпраща на общинската избирателна комисия. 
(6) В тридневен срок от получаването на документите, удостоверяващи обстоятелствата по ал. 4, т. 5, 6 и 10, общинската избирателна комисия уведомява общинския съветник, който може да направи писмено възражение пред комисията в тридневен срок от уведомяването му. В тридневен срок от изтичането на срока за възражение общинската избирателна комисия приема решение. Когато установи, че обстоятелствата за прекратяване на пълномощията са налице общинската избирателна комисия прекратява пълномощията на общинския съветник и обявява за избран следващия в листата кандидат.
(7) В тридневен срок от получаване на документите, удостоверяващи обстоятелствата по ал. 4, т. 1, 2, 3, 4, 7, 8, 9, 11, 12 и 13 общинската избирателна комисия обявява за избран за общински съветник следващия в листата кандидат.
(8) Решенията и отказите на общинската избирателна комисия по ал. 6, както и отказите по ал. 7 могат да се оспорват пред съответния административен съд от заинтересованите лица или от централните ръководства на партиите, компетентни съгласно устава, и ръководствата на коалициите от партии, компетентни съгласно решението за образуване на коалицията, които са представени в общинския съвет или от упълномощени от тях лица, по реда на чл. 459 от Изборния кодекс. Препис от решението на общинската избирателна комисия се изпраща на председателя на общинския съвет в тридневен срок от влизането му в сила.
(9) Преди началото на първото заседание на общинския съвет, което се провежда не по-късно от 1 месец след влизането в сила на решението на общинската избирателна комисия по ал. 6, съответно – след постановяването на решението по ал. 7, новоизбраният общински съветник полага клетва по чл. 32, ал.1 от Закона за местното самоуправление и местната администрация.
(10) Ако в срока по ал. 9 председателят на общинския съвет не свика заседание на съвета или заседанието не бъде проведено, то се свиква от Областния управител и се провежда в 7-дневен срок от изтичане на срока по ал. 9. При липса на кворум за провеждане на заседанието новоизбраният общински съветник полага клетвата пред Областния управител, в присъствието на представител на общинската избирателна комисия, общински съветници и граждани.

Чл. 19. Общинският съветник има право:
1. да бъде избиран в състава на постоянни и временни комисии на съвета.
2. да предлага включване в дневния ред на заседанията на общинския съвет разглеждането на въпроси от компетентността на съвета и да внася проекти за решения.

3. да участва в обсъждането и решаването на всички въпроси от компетентността на съвета.

4. да получи екземпляр от приетите от общинския съвет наредби, правилници, стратегии и др.
5. да отправя питания към кмета. Питането се депозира писмено от общинския съветник в срок до 3 работни дни преди следващото заседание на общинския съвет, а се отправя устно на заседанието. На питането се отговаря писмено и отговорът се представя устно на следващото заседание на общинския съвет, но не по-късно от 1 месец от внасянето на питането.
6. да ползва всички технически средства и помещения, предоставени за общинския съвет.
7. държавните органи, стопанските и обществените организации са длъжни да оказват съдействие на общинския съветник, както и да му предоставят сведения и документи, които са му необходими във връзка с дейността му на съветник, освен когато те съставляват класифицирана информация, представляваща държавна или служебна тайна.

Чл. 20. За участието си в заседание на общинския съвет и неговите комисии, общинският съветник получава през съответния месец възнаграждение. Размерът на възнагражденията на общинския съветник за участие във всяко заседание на Общински съвет - Кирково, да бъде в размер на 10%, а за  участие в неговите комисии в размер на 25% от средната брутна заплата в общинска администрация за съответния месец. Общия размер на възнаграждението на общинския съветник  не може да бъде по-вече от 70 % от средната брутна заплата в общинска администрация за съответния месец, съгласно чл.34, ал.2, т.2 от ЗМСМА.
(2) За времето, през което изпълнява задълженията си по ЗМСМА, общинския съветник ползва неплатен служебен отпуск, който се зачита за трудов стаж.

(3) Пътните и други разноски, направени от общинския съветник във връзка с работата му в съвета, се одобряват от председателя и поемат от общинския бюджет.

(4) Общинският съветник не може: 

1. да бъде член на управителен, надзорен или контролен съвет, съвет на директорите, контрольор, управител, прокурист, търговски пълномощник, синдик или ликвидатор на търговски дружества с общинско участие или директор на общинско предприятие;
2. да заема длъжност като общински съветник или подобна длъжност в друга държава - членка на Европейския съюз;

3. да е едноличен търговец, съдружник, акционер, член на управителен, надзорен или контролен съвет на търговско дружество, което има сключени договори с общината, в която е общински съветник, както и с търговски дружества с общинско участие или с общински предприятия

(5) В едномесечен срок от обявяването на изборните резултати лице, което при избирането му за общински съветник заема длъжност по ал. 5, подава молба за освобождаването му от заеманата длъжност и уведомява писмено за това председателя на общинския съвет и общинската избирателна комисия.
Чл. 21. Общинският съветник може да участва като представител на държавата в органите на управление или контрол на търговските дружества с държавно участие в капитала или на юридическите лица, създадени със закон, за което не получава възнаграждение.
Чл. 22. Трудовото правоотношение с общинския съветник не може да бъде прекратявано през времето на неговия мандат в случаите на чл. 328, ал. 1, т. 2, 3 и 4 от Кодекса на труда.
Чл. 23. (1) Изменение с Решение №294 от Протокол №26 /11.12.2025г. на ОбС – Кирково.

Общинският съветник е длъжен:
1. да спазва и прилага Етичния кодекс на общинските съветници в общински съвет Кирково.

2. При установяване на предполагаемо нарушение на Етичния кодекс процедурата за разглеждане, разследване и предлагане на дисциплинарни мерки се провежда в съответствие с разпоредбите на Етичния кодекс, като всяко предложение за дисциплинарна мярка се внася за решение в Общинския съвет.

 (2) Изменение с Решение №294 от Протокол №26 /11.12.2025г. на ОбС – Кирково.

 Общинският съветник спазва следните правила за поведение:

1. Да присъства на заседанията на общинския съвет и на комисиите в които участва, да познава съдържанието на въпросите от дневния ред, да участва в произвежданите гласувания и да може да обяснява взетите от него решения.

2. Да се подписва в присъствената книга на заседанията на общинския съвет и комисиите

3. Да се регистрира преди началния час на всяко заседание на общинския съвет или комисия, да не напуска без уважителна причина заседанията на общинския съвет и комисиите, да уведомява за закъснение или предсрочно напускане на заседанието

4. Да уведомява най-малко 24 часа предварително, освен при непредвидени обстоятелства, председателя на общинския съвет за невъзможността за участие в заседание на общинския съвет или комисия. В случаите на заседание на комисия уведомява и председателя на комисията.

(3)  Когато лице, заемащо публична длъжност, има частен интерес, то е длъжно да си направи самоотвод от изпълнението на конкретно правомощие или задължение по служба , като уведоми органа по избора или назначаването.
   Когато на заседание на колективен държавен орган или на орган на местното самоуправление се обсъжда и решава въпрос, по който негов член е обявил частен интерес, последният не може да участва в обсъждането и да гласува. В тези случаи решенията се приемат с предвиденото мнозинство от членовете на органа, като се изключи лицето, което е обявило частен интерес. Обстоятелствата по тази алинея се отразяват в протокола от съответното заседание.
Глава шеста.

ГРУПИ НА ОБЩИНСКИТЕ СЪВЕТНИЦИ

Чл.24.(1) Общинските съветници, могат да образуват групи според своята партийна принадлежност или политическа организация.

(2) Минималният брой за образуване на група е двама общински съветника.

(3) Две или повече групи могат да се обединят в съюз, на който могат да предоставят свои права.

(4) Не могат да се образуват групи на общински съветници, които да застъпват частни, местни, етнически или професионални интереси.

Чл.25.(1) Всеки съветник може да членува в една група.

(2) условията за членуване, възникване и прекратяване на членството, както и правата и задълженията на членовете се определят от самата група.

Чл.26.(1) Групите определят съветниците, които се изказват от тяхно име, както и поредността им.

(2) Изказването по предходната алинея не ограничава правото на съветника да се изказва по реда на записването си при председателя на съвета.

Глава седма.
КОМИСИИ НА ОБЩИНСКИЯ СЪВЕТ
Чл. 27. (1) Общинския съвет избира от състава на своите съветници постоянни и временни комисии.

(2) Постоянните комисии са в състав от 5 до 9 членове.
(3) Общинският съвет формира следните постоянни комисии:

1. Комисия „Бюджет, финанси и икономическа политика“
2. Комисия „Устройство на територията, благоустрояване и околна среда“
3. Комисия „Законност, местно самоуправление и регионална политика“
4. Комисия „Общинска собственост, инвестиционна политика, европейски фондове“
5. Комисия „Земеделие и гори“

6. Комисия  „Образование, култура, религия, спорт и туризъм“
7. Комисия „Здравеопазване и социални дейности“

8. ) Изменение с Решение №294 от Протокол №26 /11.12.2025г. на ОбС – Кирково Комисия по закона за противодействие на корупцията и етика (ЗПКЕ) – действаща, съгласно нормите на Закона за противодействие на корупцията, и разглеждаща сигнали за нарушения на Етичния кодекс на общинските съветници.
(4) Общинските съветници не могат да участват в състава на повече от три постоянни комисии.

(5) Общинския съвет може да извършва промени във вида, броя и състава на комисиите.

Чл. 28. Ръководствата и членовете на постоянните комисии се избират с явно гласуване по предложение на председателя на общинския съвет и общинските съветници. 
Чл. 29. (1) Ръководството на всяка постоянна комисия се състои от председател и зам. председател.

(2) Ръководството на постоянната комисия:

1. организира работата и заседанията на постоянната комисия.

2. поддържа връзки и съгласува дейността на комисията с останалите постоянни и временни комисии.

Чл. 30. (1) Постоянните комисии могат да образуват подкомисии и работни групи, както и да привличат за експерти и консултанти външни лица.

(2) На експертите и консултантите ползвани при работата на комисиите, се заплаща на база действащи нормативни документи след предварително съгласуване с председателя на общинския съвет.

Чл. 31. (1) Дейността на комисиите се обезпечава финансово от бюджета на общинския съвет.

(2) При изпълнение на служебните си задължения общинските съветници, след съгласуване с председателя на общинския съвет, могат да ползват транспортните средства на общината.

Чл. 32. (1) Постоянните комисии подготвят проекти за нормативни документи от местно значение и проекти за решение, и ги внасят в общинския съвет.

(2) В заседанията на постоянните комисии присъства вносителя на материала или негов упълномощен представител. Комисията може да откаже разглеждането на внесен материал, ако не присъства вносителя или упълномощено от него лице.

(3) Постоянните комисии разглеждат предложенията, резолирани от председателя на общинския съвет, изготвят доклад и предлагат становище на общинския съвет за тяхното приемане, отхвърляне, изменение или допълнение в едноседмичен срок.

(4) Съветниците, които не са членове на дадена комисия, имат право да участват във всички нейни заседания без право да гласуват.

Чл. 33. Не може да бъде разглеждан на заседание на общинския съвет материал, по който няма становище и проект за решение на съответната комисия в тридневен срок преди заседанието на общинския съвет.

Чл. 34. (1) Постоянната комисия се свиква на заседания:

1. от нейния председател.

2. по искане най-малко на 1/3 от нейните членове.

3. по решение на председателя на общинския съвет.

(2) Комисията взема решение, когато на заседанието присъстват повече от половината и членове. Решенията на комисията се вземат с мнозинство, повече от половината от присъстващите членове.

(3) Съкратените протоколи от заседанията на комисиите се подписват от председателя на комисията.

(4) При отсъствие на председателя на комисията, заместник-председателят поема функциите му.

Чл. 35. Постоянните комисии работят между заседанията по своя програма.
Чл. 36. На заседания на общинския съвет, председателите на постоянните комисии могат да представят становище, придружено с проект за решение по обсъжданите от комисията въпроси.
Чл. 37. (1) Временните комисии се образуват по конкретен повод, за проучване на отделни въпроси и за провеждане на анкети.
(2) Предложение за образуване на временни комисии може да се прави от:
1. председателя на общинския съвет.
2. постоянна комисия.
3. най-малко от 1/3 от общинските съветници.
(3) Задачите, числеността, съставът, срокът на дейност и финансовите средства на временните комисии се определят от общинския съвет.
Глава осма.
ЗАСЕДАНИЯ НА ОБЩИНСКИ СЪВЕТ
Чл. 38. (1) Общинският съвет се свиква на заседание от неговия председател:

1. по негова инициатива.

2. по искане на 1/3 от общинските съветници.

3. по искане на 1/5 от избирателите на общината.

4. по искане на областния управител.
(2) В случаите по ал.1, т. 2, 3, 4 председателят на общинския съвет свиква заседание, което се провежда в седемдневен срок от внасяне на искането. След изтичането на този срок, ако заседанието не бъде свикано от председателя, то се свиква от вносителя на искането и се провежда в седемдневен срок от искането.

Чл. 39. (1) Заседанията на ОС Кирково се провеждат чрез гласуване с вдигане на ръка и поименно, във връзка с чл. 27, ал. 5 и чл. 21, ал. 1, т. 6, 7, 8, 9, 10, 14 и 15 от ЗМСМА.
(2) Заседанията на общинския съвет са открити. Приетите решения в едноседмичен срок след влизането им в сила, се отразяват на интернет страницата на общината.

(3) Лица, които не са съветници, могат да присъстват на заседанията на Общинския съвет, по реда, определен с настоящия Правилник. 
Чл. 40. (1) Заседанията на общинския съвет са закрити, когато важни държавни интереси налагат това. В този случай не се допускат лица, които не са съветници на заседанията на общинския съвет.
(2) Предложение за закрито заседание могат да направят председателят на общинския съвет, общински съветници или кметът на общината.

(3) При постъпило предложение за закрито заседание, председателят поканва всички външни лица да напуснат залата. След като изслуша мотивите на председателя, общинския съвет обсъжда и гласува предложението. Съобразно резултата от гласуването, заседанието продължава като закрито или открито.

(4) Решенията, взети на закрито заседание, се обявяват публично.
Чл. 41. Председателят на общинския съвет открива заседанията ако присъстват повече от половината от съветниците. Повече от половината от общия брой на съветниците е налице, когато броят на присъстващите на заседанието общински съветници е по – голям от останалата част от общия брой на съветниците. 
Чл. 42. (1) В изключителни случаи председателят може да предложи промяна в дневния ред, в началото на заседанието.
(2) Окончателният дневен ред се гласува в началото на всяко заседание.
(3) Могат да бъдат обсъждани въпроси които не са включени в дневния ред и не са разглеждани в комисии.
Чл. 43. (1) Председателят ръководи заседанието и дава думата на ораторите.
(2) Никой съветник не може да се изказва без да е получил думата от председателя.
(3) Думата се иска от място с вдигане на ръка, или с предварителна писмена заявка.
(4) Председателят съставя списък на желаещите за изказване и определя реда на ораторите, като го съобразява с поредността на заявките.
(5) Кметът на Общината може да поиска да му бъде дадена думата по всяко време на заседанието без предварителна заявка. В този случай председателят на общинския съвет незабавно предоставя думата на Кмета на Общината.

(6) Кметът на общината участва в заседанията на Общинския съвет с право на съвещателен глас.
(7) Кметовете  на  кметства  и  кметските  наместници  могат  да  участват  в заседанията на Общинския съвет с право на съвещателен глас. Те се изслушват при обсъждане на въпроси, отнасящи се до съответните кметства и населени места.
(8) По време на заседанията на Общинския съвет, звуците на мобилните телефони са изключени и не се допускат провеждане на телефонни разговори.
Чл. 44. (1) По процедурни въпроси думата се дава веднага, освен ако има направени искания за реплика, дуплика или за обяснение на отрицателен вот.
(2) Процедурни са въпросите, с които се възразява срещу конкретно нарушаване на реда за провеждане на заседанията, предвиден в този правилник или които съдържат предложения за изменение и допълнение на приетия ред за развитие на заседанието, включително тези за:
1. прекратяване на заседанието.
2. отлагане на заседанието.
3. прекратяване на разискванията.
4. отлагане на разискванията.
5. отлагане на гласуването.
(3) Процедурните въпроси се поставят в рамките на не повече от 2 минути, без да се засяга същността на главния въпрос.
Чл. 45. (1) Когато ораторът се отклонява от обсъждания въпрос, председателят го предупреждава и ако нарушението продължи или се повтори, му отнема думата.
(2) Съветникът не може да говори по същество повече от един път по един и същи въпрос.
Чл. 46. Общинските съветници говорят от място или от трибуната.
Чл. 47. (1) Общинският съветник има право на реплика.
(2) Репликата е кратко възражение по съществото на приключило изказване от общински съветник. Тя се прави веднага след изказването и не може да бъде повече от 2 минути.
(3) По едно и също изказване могат да бъдат направени най-много до 3 реплики.
(4) Не се допуска реплика на реплика. Репликираният общински съветник има право на отговор (дуплика) с времетраене до 2 минути след приключване на репликите.
Чл. 48. (1) Общинският съветник има право на лично обяснение до 3 минути, когато в изказване на заседание на общинския съвет е засегнат лично или поименно. Личното обяснение се прави в края на заседанието.
(2) Общинският съветник има право на обяснение на своя отрицателен вот в рамките на 2 минути след гласуването.
(3) Право на обяснение на отрицателен вот има само този общински съветник, който при обсъждането на въпроса не е изразил същото отрицателно становище или не се е изказвал.
(4) За обяснение на отрицателен вот думата се дава най-много на трима общински съветници.
(5) Не се допуска обяснение на отрицателен вот след тайно гласуване или след гласуване на процедурни въпроси.
Чл. 49. (1) Отделният оратор има право на изказване до 7 минути, освен ако не е приет друг регламент.
(2) Ако ораторът превишава определеното време, председателят, след като го предупреди, му отнема думата.
Чл. 50. При нужда времето за изказвания се определя предварително от председателя на общинския съвет, съгласувано с ръководителите на групите съветници и се разпределя между групите, пропорционално на тяхната численост.
Чл. 51. След като списъкът на ораторите е изчерпан и никой общински съветник не иска думата, председателят обявява разискванията за приключили.
Чл. 52. (1) Когато е постъпило процедурно предложение, думата се дава на един общински съветник, който не е съгласен с него. Предложението се поставя веднага на гласуване без да се обсъжда.
(2) Когато е постъпило предложение за прекратяване на разискванията, то не се обсъжда. Думата се дава само на по един представител от група съветници, която не е съгласна с предложението.
(3) Ако предложението за прекратяване на разискванията е прието, но има представители на групи, които не са се изказвали по разисквания въпрос, думата се дава на един съветник на всяка от тях.
Чл. 53. При предложение за прекратяване на разискванията и за отлагането им, най-напред се гласува предложението за прекратяване на разискванията.
Чл. 54. (1) Заседанието може да бъде прекратено или отложено с решение на общинския съвет по предложение на председателя или на група съветници.
(2) Когато са постъпили предложения за прекратяване на заседанието или за отлагането му, първо се гласува предложението за прекратяване на заседанието.
Чл. 55. (1) При шум или безредие, с което се пречи на работата на общинските съветници или когато важни причини налагат, председателят може да прекъсне заседанието за определено време.
(2) Всяка група съветници може да поиска прекъсване на заседанието за не повече от 15 минути веднъж на заседание. Председателят прекъсва заседанието веднага след като това бъде поискано и определя продължителността на прекъсването. Прекъсването на заседание не може да се иска до един час след започването му. Интервалът между две прекъсвания не може да е по-малък от един час.
Чл. 56. (1) Гласуването е лично. Гласува се “ЗА”, “ПРОТИВ” и “ВЪЗДЪРЖАЛ СЕ”. Гласуването се извършва явно или тайно.
(2) Явното гласуване се извършва:
1. чрез вдигане на ръка.
2. чрез саморъчно подписване.
3. поименно.
(3) Поименното гласуване става като председателят прочита имената на съветниците, които отговарят съответно “ЗА”, “ПРОТИВ” и “ВЪЗДЪРЖАЛ СЕ”.
Чл. 57. Тайното гласуване се извършва с бюлетини. Предложение за гласуване чрез саморъчно подписване или за тайно гласуване може да бъде направено от председателя на общинския съвет, от всички общински съветници или от една група съветници. Предложението се поставя на гласуване без разисквания. Изслушва се по един общински съветник от група, която не е съгласна с направеното предложение.
Чл. 58. Гласуването се извършва по следния ред:
1. предложения за отхвърляне.
2. предложения за отлагане за следващо заседание.
3. предложение за заместване.
4. предложения за поправки.
5. обсъждан текст, който може да съдържа и одобрени вече поправки.
6. предложения за допълнения.
7. основното предложение.
Чл. 59. (1) Предложението се смята за прието, ако за него са гласували повече от половината от присъстващите общински съветници, извън случаите на чл. 9, ал. 1, т. 1, 2, 3, 5, 6, 7, 8, 9, 15, 16 и 19 и по чл. 10, ал. 3. Решенията са приети с мнозинство повече от половината от присъстващите съветници, когато броя на гласувалите „ЗА“ общински съветници е по – голям от останалата част от присъстващите на заседанието съветници. 
(2) В случай на равенство на гласовете, предложението се смята за отхвърлено.
Чл. 60. (1) Резултатът от гласуването се обявява от председателя веднага.
(2) Когато процедурата по гласуването, или резултатът от него бъдат оспорени от група съветници веднага след приключването му, председателят може да разпореди то да бъде повторено. Резултатът от повторното гласуване е окончателен.
Чл. 61. (1) За всяко заседание на общинския съвет се води подробен протокол.
(2) Заверен препис от приети решения на общинския съвет се издава само от Председателя на общинския съвет. Председателят удостоверява идентичността между преписа и оригинала с подписа си. Протоколът от заседанията на общинския съвет се подписва от председателя на Общински Съвет.
Глава девета.
ВНАСЯНЕ, РАЗГЛЕЖДАНЕ И ПРИЕМАНЕ НА ПРЕДЛОЖЕНИЯ

Чл. 62. (1) Право да внасят доклади, правилници, наредби, информации, проекти на решения и други материали в Общинския съвет, имат:
1. Председателя;

2. Председателите на Постоянните комисии;

3. Кмета на общината;

4. Лица, служби и организации, които по силата на други закони могат да внасят предложения;

5. Инициатива на Областния управител;
6. Група общински съветници;

(2) Управителите на търговски дружества с общинско участие имат право да внасят предложения и да участват в заседанията, когато се разглеждат въпроси на съответното дружество.
Чл. 63. (1) Материалите за заседанието на общинския съвет се подготвят от вносителя и поднасят на председателя на общинския съвет в писмен вид не по-късно от 10 дни преди датата на заседанието и не по-късно от 7 дни, на общинските съветници.
(2) В изключителни случаи кметът на Общината може да внася материали, които касаят неотложни въпроси, преди заседанието.
(3) Постъпилите материали се резолират от председателя на общинския съвет в еднодневен срок за постоянните комисии според тяхната компетентност.
(4) Постоянните комисии внасят становища и проекти за решения по разглежданите въпроси, включени в дневния ред, не по-късно от 2 дни преди датата на съответното заседание.
Чл. 64. Постоянните комисии обсъждат и материали, невключени в дневния ред на предстоящото заседание на общинския съвет и представят на председателя заключенията си по тях.
Чл. 65. (1)  По инициатива на председателя на Общинския съвет, в случаи на необходимост и спешност от решаване на „неотложни въпроси“ /по смисъла на &1 от ДР на този правилник/ от компетенциите на Общинския съвет, решенията се вземат чрез подписка.

             (2) решенията по ал. 1 се вземат без спазването на сроковете по чл. 63, ал. 1, 3 и 4.

Глава десета.
КОНТРОЛ НА ОБЩИНСКИЯ СЪВЕТ
Чл. 66. Общинският съвет осъществява контрол върху работата на кмета на общината,кметовете на кметства, кметски наместници и ръководители на общински търговски дружества и предприятия, чрез въпроси, които имат актуален характер и питания.
Чл. 67. (1) Общинските съветници имат право да отправят въпроси с актуален характер от компетенциите на съвета.
(2) Въпросите трябва да са формулирани кратко, ясно и да съдържат само необходимата информация, достатъчна за разбиране на проблема.
Чл. 68. (1) Въпросите трябва да бъдат предадени на председателя на общинския съвет в писмена форма до 3 дни преди обявеното заседание.
(2) Председателят на общинския съвет уведомява незабавно кмета на общината за постъпилите въпроси, отнасящи се до дейността на изпълнителната власт.
(3) Отговарящият може да поиска отлагане на отговора, но не по-късно от следващата сесия.
(4) Отговорът не се обсъжда, а може да бъде репликиран само от съветника, задал въпроса.
(5) Въпросът се снема от дневния ред, когато общинският съветник, който го е поставил, отсъства.
(6) По важни въпроси се приема решение.
Чл. 69. Текущият контрол по изпълнение на приетите от общинския съвет актове се осъществява, като кметът на Общината предоставя копия от документите, изготвени при изпълненията на актовете на общинския съвет на неговия председател. Това правило се прилага, когато дадения акт е индивидуален и има вътрешно-служебен характер.
Глава единадесета.
ПОВЕДЕНИЕ НА ОБЩИНСКИТЕ СЪВЕТНИЦИ

(отм. с решение №294 от Протокол №26 /11.12.2025г. на ОбС – Кирково)

Чл.70. Общинските съветници нямат право да прекъсват оратора, да отправят лични нападки, оскърбителни думи, жестове или заплахи против когото и да било, да разгласяват данни, отнасящи се до личния живот или уронващи доброто име на гражданите, да имат непристойно поведение или да извършват постъпки, които нарушават реда на заседанието.
Чл. 71. По отношение на общинските съветници могат да се прилагат следните дисциплинарни мерки:
1. забележка.
2. отнемане на думата.

3. отстраняване от заседание.
Чл. 72. Забележка се прави от председателя на всеки оратор, който се отклони от предмета на разискванията или наруши реда на заседанието по какъвто и да е друг начин.
Чл. 73. Забележка се прави и на общински съветник, който се е обърнал към свой колега или колеги с оскърбителни думи, жестове или със заплаха.
Чл. 74. Председателят отнема думата на общински съветник, който:
1. по време на изказването си има наложени две забележки.
2. след изтичане на времето за изказване продължава изложението си въпреки поканата на председателя да завърши.

Чл. 75. Председателят може да отстрани от заседание общински съветник, който:
1. възразява против наложената дисциплинарна мярка по груб и непристоен начин.
2. продължително и непрекъснато не дава възможност за нормална работа в заседателната зала.

3. призовава към насилие.

4. оскърбява общинския съвет.
Глава дванадесета.
ВЗАИМОДЕЙСТВИЕ НА ОБЩИНСКИ СЪВЕТ
С ОБЩИНСКАТА АДМИНИСТРАЦИЯ
Чл. 76. (1) Дейността на общинския съвет се подпомага и осигурява от общинската администрация.
(2) Кореспонденцията изпратена до общински съвет от държавни и местни органи на управление, юридически и физически лица се завеждат във входящ регистър на общинския съвет, като се отбелязва датата на получаване и се спазва единна система – деловодство и номенклатурата на делата. Входящият регистър се поддържа от служител по чл.29а от ЗМСМА.

(3) Председателят на ОбС с резолюция разпределя входящата кореспонденция.
(4) На всички молби, жалби или заявления се отговаря устно или писмено в срок от получаването им, определен в съответния нормативен акт. Техническото изпълнение на отговорите се извършва от общинската администрация.

Чл. 77. (1) Изходящите от общинския съвет писма и предложения се съставят в три екземпляра и съдържат инициалите на общинския съветник, който ги е изготвил. Изходящите писма, предложения и материали на общинския съвет се подписват от Председателя на общинския съвет. 
(2) Материалите на общинския съвет се обработват и съхраняват съгласно Закона за местното самоуправление и местната администрация, Закона за държавния архивен фонд и подзаконовите му нормативни актове.

Чл.78. Звеното по чл.29а от ЗМСМА, подпомагащо и осигуряващо дейността на общинския съвет е длъжно да:
1. уведомява писмено или устно общинските съветници за заседанията на общинския съвет, за заседанията на постоянните и временните комисии както и по други въпроси, касаещи компетенциите на общинските съветници.

2. уведомява представителите на общинската администрация, кметствата, общинските дружества и др. за участие в заседанията на постоянните комисии.

3. води протоколите от заседанията на общинския съвет и ги изпраща в законоустановения срок на Областния управител, Районна прокуратура – гр. Момчилград и Кмета на общината.
4. осигурява в техническо отношения провеждането на заседания на общинския съвет: получаване на материали и размножаването им; определяне място на заседания на постоянните комисии. 

5. съхранява протоколите и решенията на общинския съвет, входяща и изходяща поща, протоколите от заседания на постоянните комисии. Пази в каса печата на общинския съвет.

6. организира изплащането на командировъчни и възнаграждения, съгласно разпоредбите на този Правилник и Наредба за командировките в страната и в чужбина.
7. огласява провеждането на заседанията на общинския съвет.

Чл. 79. Общинската администрация:

1. чрез кмета на Общината подготвя проекти за решения на общинския съвет.

2. осигурява подготовка на необходимите аналитични и справочни материали по разглежданите на заседанията на общинския съвет въпроси.

3. осигурява на всеки общински съветник екземпляр от приетите от общинския съвет наредби, правилници, стратегии, програми и др.

4. осигурява присъствието на представител на общинска администрация, за участие в заседание на постоянна комисия при покана за това.

5. извършва административно обслужване на гражданите по въпроси включени в чл. 22, ал. 3 от Закона за местното самоуправление и местната администрация - предоставя копия от актове на общинския съвет, като услугата се таксува съгласно Наредба за определянето и администрирането на местните  такси и цени на услугите, на територията на  община Кирково.

6. кметът на общината организира изпълнението на актовете на общински съвет и внася в общински съвет отчет за изпълнението им.
7. Охраната и сигурността по време на заседания на Общинския съвет, вътре и пред залата се осигурява от кмета на общината.
Глава тринадесета.
УЧАСТИЕ НА ГРАЖДАНИТЕ
В ЗАСЕДАНИЯ НА ОБЩИНСКИЯ СЪВЕТ И НЕГОВИТЕ КОМИСИИ
Чл. 80. (1) Гражданите имат право да присъстват на откритите заседания на общинския съвет и неговите комисии, като заемат определените от председателя на съвета или на съответната комисия места.

(2) По време на заседанията гражданите са длъжни да спазват определения ред и да не пречат на провеждането на заседанията.

(3) Граждани, които смущават провеждането на заседанията, явяват се в нетрезво състояние, нарушават реда за изказване или отправят обидни думи към други лица в залата, се отстраняват от заседанието.

Чл. 81. (1) По време на заседанията на общинския съвет гражданите могат да изразяват становища по обсъждан въпрос от дневния ред, ако са заявили предварително писмено желание за това до председателя на общинския съвет.

(2) Всеки гражданин може да се изкаже в рамките на три минути.

(3) Извън случаите по ал. 1 гражданите могат да отправят питания, представляващи обществен интерес и които са от компетентността на общинския съвет, кмета или общинската администрация, на всяко заседание на общинския съвет, след изчерпване на дневния ред.

Чл. 82. (1) Гражданите, желаещи да отправят питане, се записват при председателя на общинския съвет.

(2) Гражданите получават отговор на питането по компетентност от кмета на общината или от председателя на общинския съвет/председателя на постоянната комисия/ на следващото заседание. Ако има готовност, отговорът може да бъде даден в същото заседание веднага след питането на гражданите.

Чл. 83. В заседанията на общинския съвет гражданите могат да задават и въпроси, които са поставили писмено пред общинския съвет или Кмета на Общината по друг повод, но не са получили отговор.

Чл. 84. (1) В заседанията на комисиите гражданите могат да се изказват само по въпроси, които са включени в дневния ред на комисията.

(2) Редът за изказване се определя от председателя на комисията или от правилника за дейността й.

Чл. 85. (1) Председателят на общинския съвет и председателите на комисиите осигуряват необходимата информация на гражданите за датата, часа, мястото и дневния ред на заседанията на съвета и съответните комисии.
(2) Обявленията с данните по ал. 1 се поставят на определени места в сградите на общината, кметството, на други значими и общодостъпни места на територията на общината.

(3) Информацията се разгласява и чрез сайта на общината. 

(4) По начина, определен в ал. 2 и ал. 3 се предоставя и информацията за приетите решения и актове на Общинския съвет.

Глава четиринадесета.

ДОПЪЛНИТЕЛНИ ПРАВОМОЩИЯ
НА КМЕТА НА ОБЩИНАТА, КМЕТОВЕТЕ НА КМЕТСТВА И КМЕТСКИТЕ НАМЕСТНИЦИ 
Чл. 86. Кметът на кметството се отчита за дейността си пред  населението ежегодно.
Чл. 87. Кметските наместници: 

1. изпълняват бюджета на общината в частта му за населеното място; 

2. организират провеждането на благоустройствени, комунални и други мероприятия; 

3. отговарят за стопанисването на определени от общинския съвет обекти на общинската собственост; 

4. приемат мерки за подобряване и възстановяване на околната среда и организират охраната на полските имоти; 

5. водят регистрите на населението и за гражданското състояние и изпращат актуализационни съобщения до ЕСГРАОН; 

6. осигуряват извършването на административни услуги на физически и юридически лица; 

7. осигуряват спазването на обществения ред; имат правомощията по чл. 70, 72, 80, 81, 83, 85 и 87 от Закона за Министерството на вътрешните работи, на съответната територия до пристигане на полицейския орган; 

8. организират и ръководят защитата на населението при бедствия и аварии; 

9. изпълняват нотариални функции, изрично определени в чл.83 от Закона за нотариусите и нотариалната дейност; 

10. извършват връчването на документи, при стриктно спазване на българското законодателство, изпратени от: 

- органи на съдебната власт – държавни съдилища, прокуратури, Национална следствена служба и следствени отдели към окръжни прокуратури, разследващи органи от структурите на Министерство на вътрешните работи и Агенция „Митници“; 

- от нотариуси и съдебни изпълнители - за връчване на документи по граждански дела; 

- органи на приходната администрация – Национална агенция за приходите или данъчни дирекции на други общини – само ако в населеното място няма териториална структура на съответния орган. 

11. организират изпълнението на актовете на общинския съвет и на кмета на общината, отнасящи се до територията и гражданите на съответното населено място; 

12. представят необходимата информация и отговарят на въпроси, поставени от общинските съветници или комисии, касаещи населеното място. 

13. изпълняват функции, възложени им от кмета на общината. 

14. изпълняват и други функции, възложени им със закон, друг нормативен акт или с актове на Общинския съвет.

ДОПЪЛНИТЕЛНИ РАЗПОРЕДБИ

§ 1. По смисъла на този правилник:

1. „Неотложни въпроси“ са такива въпроси, свързани с: настъпване на непредвидими обстоятелства –природни бедствия, промишлени аварии със значителни щети, обществени социални проблеми, които изискват спешно вземане на решение; както и спазването на законосъобразен или друг установен срок, който не позволява прилагането на установената процедура, или срокове, или се отнася за усвояване на средства от Европейските фондове и Националния бюджет.
§ 2. Т1. (в сила от 01.02.2024 г.) Дневният ред за всяко предстоящо заседание на общинския съвет и материалите за него се публикуват на интернет страницата на общинския съвет или на общината в отворен формат, позволяващ директно извличане на текстова информация, и/или в машинночетим отворен формат.

Т2.  (1) ( в сила от 01.07.2024 г.) Заседанията на общинския съвет и на неговите комисии са открити. По изключение общинският съвет може да реши отделни заседания да са закрити. Всяко открито заседание на общинския съвет се излъчва в реално време в интернет чрез интернет страницата на общинския съвет или на общината, като записите от заседанията се съхраняват на съответната интернет страница.

(2) Гражданите могат да присъстват на заседанията на общинския съвет и на неговите комисии, като заемат специално определените за тях места.

Т3 (в сила от 01.02.2024 г.) Председателят на общинския съвет свиква заседанията и определя начина на провеждането им, като осигурява публичност и пряко излъчване на интернет страницата на общинския съвет или на общината на заседанията по ал. 1, освен ако общинският съвет реши отделно заседание да бъде закрито. За откритите заседания по ал. 1 се прилагат разпоредбите на чл. 28, ал. 3.

Т4. (Нов - ДВ, бр. 8 от 2024 г., в сила от 01.02.2024 г.) (1) Дневният ред за всяко предстоящо заседание на комисиите и материалите за него се публикуват на интернет страницата на общинския съвет или на общината в отворен формат, позволяващ директно извличане на текстова информация, и/или в машинночетим отворен формат.

(2) (В сила от 01.07.2024 г.) Заседанията на комисиите се излъчват в реално време в интернет чрез интернет страницата на общинския съвет или на общината, като записите от заседанията се съхраняват на съответната интернет страница.

(3) Протоколът от всяко заседание на комисия се публикува на интернет страницата на общинския съвет или на общината в отворен формат, позволяващ директно извличане на текстова информация, и/или в машинночетим отворен формат.
ПРЕХОДНИ И ЗАКЛЮЧИТЕЛНИ РАЗПОРЕДБИ

§ 1. Общинският съвет може да приема отделни решения по неуредени процедурни въпроси на този правилник, които се прилагат само за конкретното  заседание, освен ако не бъде решено друго.
§ 2. Този правилник може да бъде изменен или допълнен по реда на приемането му.
§ 3. Настоящият правилник е приет на основание чл. 21, ал. 3 от Закона за местното самоуправление и местната администрация с Решение №1 по Протокол № 2  от 27.11.2023година на Общински съвет  Кирково и отменя Правилника за организацията и дейността на общински съвет Кирково мандат 2019-2023 г.
Сали Рамадан
Председател на Общински съвет - Кирково
14

